EHTY:n neuvoa-antavan komitean päätöslauselma kaupan puolustusvälineiden tehokkaan toteutuksen tarpeesta Euroopan unionin terästeollisuuden pysyvän kilpailukyvyn turvaamiseksi



Virallinen lehti nro C 321 , 09/11/1999 s. 0007 - 0008



EHTY:N NEUVOA-ANTAVAN KOMITEAN PÄÄTÖSLAUSELMA KAUPAN PUOLUSTUSVÄLINEIDEN TEHOKKAAN TOTEUTUKSEN TARPEESTA EUROOPAN UNIONIN TERÄSTEOLLISUUDEN PYSYVÄN KILPAILUKYVYN TURVAAMISEKSI (1999/C 321/07) (hyväksytty yksimielisesti 15. lokakuuta 1999 pidetyssä 347. istunnossa) EHTY:N NEUVOA-ANTAVA KOMITEA, joka viittaa - aiempiin päätöslauselmiinsa, joissa käsitellään pelkästään tai osittain EU:n tuontiin liittyviä ongelmia ja joista viimeisin on annettu 23. lokakuuta 1998(1), ja - Euroopan unionin terästeollisuuden kilpailukyvystä annettuun tiedonantoon, jonka komissio on hyväksynyt 5. lokakuuta 1999(2), sekä TOTEAA, että - oman terästeollisuuden säilyminen on pitkällä aikavälillä EU:n teollisen perustan edellytys; terästeollisuus on olennainen osa Euroopan talouden teollisia puitteita ja kaikki muut teollisuuden alat ovat jossain määrin riippuvaisia teräksestä raaka-aineena, - teräksen kuluttajat tarvitsevat tehokasta ja kilpailukykyistä terästeollisuutta, joka pystyy täyttämään tuote- ja laatuvaatimukset kilpailukykyisin hinnoin (kilpailukykyä koskevan tiedonannon kohta 2.3), - terästeollisuuden asiakkaat luottavatkin siihen, että EU:n terästeollisuus jatkaa merkittävää investointiohjelmaa, joka kohdistuu uusiin laitoksiin ja prosesseihin sekä tutkimus- ja kehittämistoimintaan (kilpailukykyä koskevan tiedonannon kohta 4.1.3), - tuonnin kehitys vuonna 1998 on kuitenkin romahduttanut hinnat, ja tämän romahduksen taloudelliset seuraukset ovat vaarantaneet terästeollisuuden tulevat investoinnit ja tutkimusohjelmat ja näin heikentäneet teollisuuden kilpailukykyä ja sen mahdollisuuksia vastata asiakkaiden tarpeisiin; hinnat putosivat vuoden 1998 toiselta neljännekseltä vuoden kuluessa 30 prosenttia ja saavuttivat alimman tasonsa 25 vuoteen, - hintaromahdus tapahtui myönteisessä suhdannevaiheessa, jolloin alan teollisuus joutui tappiotilanteeseen: se ei voinut kerätä varantoja laskusuhdanteen varalta, mikä on heikentänyt Euroopan teollisuuden toimintakykyä ja vaarantanut sen työpaikat. EHTY:N NEUVOA-ANTAVA KOMITEA - KATSOO, että oikeudenmukaisen kaupan ylläpitäminen on terästeollisuuden, sen työntekijöiden ja asiakkaiden edun mukaista ja että se on olennainen edellytys tehokkaan ja kilpailukykyisen terästeollisuuden säilymiselle EU:ssa, - KEHOTTAA komissiota pikaisesti palauttamaan markkinoille vakaat olosuhteet, joita tuottajat, työntekijät ja asiakkaat tarvitsevat, - KATSOO, että markkinoiden vakaus voidaan saavuttaa helpottamalla pikaisesti niitä haittoja, joita epäterve kauppa ja haitallinen tuonti ovat aiheuttaneet, - HUOMAUTTAA, että kestävää kilpailukykyä koskevassa tiedonannossa todetaan, että olennainen edellytys on terve kilpailu kaikilla teräsmarkkinoilla ja että komissio on vakaasti päättänyt edistää ja valvoa kilpailusääntöjen tiukkaa noudattamista, - KATSOO, että EU:n ja sen tärkeimpien kauppakumppaneiden nykyisin käyttämät kaupan puolustuskeinot ovat terästeollisuuden kilpailukyvyn kannalta merkittävä tekijä, - KOROSTAA, että Euroopan unionin kauppaa koskevan lainsäädännön tehokkaalla soveltamisella on suuri merkitys, - ESITTÄÄ SYVÄN PAHOITTELUNSA päätöksestä, jonka Sir Leon Brittan teki juuri ennen toimikautensa päättymistä Euroopan komission jäsenenä ja jonka mukaan komissio ei ehdota väliaikaisia toimenpiteitä Etelä-Afrikasta, Bulgariasta, Intiasta, Iranista, Taiwanista ja Jugoslaviasta peräisin olevien kuumavalssattujen kelojen tuontia vastaan; Eurofer jätti 11 eurooppalaisen tuottajan puolesta tätä koskevan valituksen marraskuussa 1998, - KATSOO, että komission yksiköt ovat selvästi todenneet riittävien ehtojen (polkumyyntimarginaalit, syy-yhteys ja vahinkojen syntyminen tutkimusajanjaksolla) täyttyvän ja että tässä tapauksessa väliaikaiset tullit ovat täysin aiheellisia; kun tällaisia toimenpiteitä ei ehdotettu, jätettiin huomiotta hyvin perusteltu vahinkoja koskeva näyttö ja voidaankin katsoa, että päätös perustui enemmän poliittiseen päättelyyn kuin teknisiin perusteisiin, - TOTEAA, että kuumavalssattujen kelojen tuonti kuudesta valituksen aiheena olleesta maasta vastasi alle 50:tä prosenttia kelojen tuonnista vuonna 1998; valituksella ei siis pyritty sulkemaan Euroopan markkinoita kolmansista maista tulevalta tuonnilta, vaan sillä haettiin suojaa saalistushinnoitellulta tuonnilta, jolla käytiin kauppaa WTO:n sääntöjen vastaisesti, - KEHOTTAA tämän vuoksi Euroopan komissiota viemään kuumavalssattuja keloja koskevaan päätökseen liittyvät tutkimuksensa pikaisesti päätökseen ja päättämään lopullisesti tullien määräämisestä. (1) EVYL C 371, 1.12.1998. (2) Asiakirja KOM(1999) 453 lopullinen.